P6_TA(2007)0041

Eвропейска политика в областта на радиочестотния спектър

Резолюция на Европейския парламент относно пътя към разработване на европейска политика в областта на радиочестотния спектър (2006/2212(INI))

Европейският парламент,

- като взе предвид съобщението на Комисията до Съвета, Европейския парламент, Европейския икономически и социален комитет и Комитета на регионите, озаглавено "Основан на пазара подход към управлението на радиочестотния спектър в Европейския съюз" (COM"(2005)0400),

- като взе предвид съобщението от Комисията до Съвета и Европейския парламент, озаглавено "Ориентирана към бъдещето политика в областта на радиочестотния спектър на Европейския съюз: втори годишен доклад" (COM"(2005)0411),

- като взе предвид съобщението от Комисията до Съвета, Европейския парламент, Европейския икономически и социален комитет и Комитета на регионите, озаглавено "Приоритети на ЕС във връзка с радиочестотния спектър с оглед на цифровизацията в контекста на предстоящата Регионална радио-комуникационна конференция (РРК-2006 г.) на Международния далекосъобщителен съюз" (COM"(2005)0461),

- като взе предвид Решение № 676/2002/ЕО на Европейския парламент и Съвета от 7 март 2002 г. относно регулаторната рамка за политика в областта на радиочестотния спектър в Европейската общност (Решение относно радиочестотния спектър) [1],

- като взе предвид съобщението на Комисията до Съвета, Европейския парламент, Европейския икономически и социален комитет и Комитета на регионите относно прегледа на регулаторната рамка на ЕС за електронни съобщителни мрежи и услуги COM"(2006)0334),

- като взе предвид съобщението от Комисията до Европейския парламент и Съвета, озаглавено "Първи годишен доклад относно политиката в областта на радиочестотния спектър в Европейския съюз; степен на прилагане и перспективи" (COM"(2004)0507),

- като взе предвид становището на Групата за политиката в областта на радиочестотния спектър от 19 ноември 2004 г. относно вторичния пазар на права за ползване на радиочестотен спектър (RSPG04-54 Rev.),

- като взе предвид заключенията на Съвета (Транспорт, телекомуникации и енергетика) от 9 и 10 декември 2004 г. във връзка с първия годишен доклад относно политиката в областта на радиочестотния спектър в Европейския съюз,

- като взе предвид съобщението от Комисията до Съвета, Европейския парламент, Европейския икономически и социален комитет и Комитета на регионите, озаглавено "i2010 г. — Европейско информационно общество за растеж и трудова заетост" (COM"(2005)0229) и придружаващия го документ на службите на Комисията относно разширена оценка на въздействието (SEC(2005)0717),

- като взе предвид Директива 2002/21/ЕО на Европейския парламент и Съвета от 7 март 2002 г. относно обща регулаторна рамка за електронните съобщителни мрежи и услуги (Рамкова директива) [2],

- като взе предвид Директива 2002/22/ЕО на Европейския парламент и Съвета от 7 март 2002 г. относно универсалната далекосъобщителна услуга и правата на потребителите във връзка с електронните съобщителни мрежи и услуги (Директива за универсалната услуга) [3],

- като взе предвид Директива 2002/20/ЕО на Европейския парламент и Съвета от 7 март 2002 г. относно упълномощаването на електронните съобщителни мрежи и услуги (Директива за разрешение) [4],

- като взе предвид Директива 2002/19/ЕО на Европейския парламент и Съвета от 7 март 2002 г. относно достъпа и взаимното свързване на електронните съобщителни мрежи и свързаните с тях съоръжения (Директива за достъпа) [5],

- като взе предвид своята резолюция от 14 март 2006 г. за Европейско информационно общество за растеж и трудова заетост [6],

- като взе предвид заключенията на председателството на Европейския съвет в Брюксел, състоял се на 22 и 23 март 2005 г.,

- като взе предвид Директива 2005/82/EО на Европейския парламент и Съвета от 14 декември 2005 г. за отмяна на Директива 90/544/EИО на Съвета относно честотните ленти, предназначени за координирано въвеждане на наземна общоевропейска обществена система за радио пейджинг в Общността [7],

- като взе предвид препоръката на Комисията от 6 април 2005 г. относно широколентовите електронни съобщения, осъществявани чрез електрическата мрежа [8],

- като взе предвид препоръката на Комисията от 20 март 2003 г. относно хармонизирането на предоставянето на обществен достъп на локалните радио мрежи (R-LAN) до обществените електронни съобщителни мрежи и услуги в Общността [9],

- като взе предвид съобщението на Комисията до Съвета, Европейския парламент, Европейския икономически и социален комитет и Комитета на регионите, озаглавено "Електронните съобщения: пътят към изграждане на икономика на знанията" (COM"(2003)0065),

- като взе предвид съобщението на Комисията до Съвета, Европейския парламент, Европейския икономически и социален комитет и Комитета на регионите, озаглавено "Свързване на Европа с висока скорост: неотдавнашно развитие на нещата в сектора на електронните съобщения" (COM"(2004)0061),

- като взе предвид съобщението на Комисията до Съвета, Европейския парламент, Европейския икономически и социален комитет и Комитета на регионите, озаглавено "е Европа 2005 г.: Информационно общество за всички — План за действие, който ще бъде представен с оглед на Европейския съвет в Севиля, 21— 22 юни 2002 г." (COM"(2002)0263),

- като взе предвид съобщението на Комисията до Съвета, Европейския парламент, Европейския икономически и социален комитет и Комитета на регионите, озаглавено "i2010 г. — Първи годишен доклад относно европейското информационно общество" (COM"(2006)0215),

- като взе предвид съобщението през пролетта на 2005 г. на председателя Barroso, съгласувано със заместник-председателя Verheugen, до Европейския съвет, озаглавено "Работейки съвместно за растеж и работни места — Ново начало за Лисабонската стратегия" (COM"(2005)0024),

- като взе предвид работния документ на службите на Комисията, озаглавен "Работейки съвместно за растеж и работни места — Следващи стъпки при прилагане на преразгледаната Лисабонска стратегия" (SEC(2005)0622),

- като взе предвид заключенията на Съвета (Транспорт, телекомуникации и енергетика)от 1 декември 2005 г. относно ускоряването на прехода от аналогово към цифрово радиоразпръскване,

- като взе предвид съобщението от Комисията до Съвета, Европейския парламент, Европейския икономически и социален комитет и Комитета на регионите, озаглавено "2Резултати от Световната радиокомуникационна конференция, 2003 г." (COM"(2003)0707),

- като взе предвид съобщението от Комисията до Съвета, Европейския парламент, Европейския икономически и социален комитет и Комитета на регионите, озаглавено "Световната радиокомуникационна конференция през 2003 г. (WRC-03)" (COM"(2003)0183),

- като взе предвид становището на Групата за политиката в областта на радиочестотния спектър от 23 ноември 2005 г. относно политиката за безжичен достъп до електронните съобщителни услуги (Погъвкав подход към управлението на радиочестотния спектър) (RSPG05-111),

- като взе предвид своята резолюция от 16 ноември 2005 г. относно ускоряването на прехода от аналогово към цифрово радиоразпръскване [10],

- като взе предвид съобщението на Комисията до Съвета, Европейския парламент, Европейския икономически и социален комитет и Комитета на регионите относно ускоряването на прехода от аналогово към цифрово радиоразпръскване (COM"(2005)0204),

- като взе предвид становището на Групата за политиката в областта на радиочестотния спектър от 19 ноември 2004 г. относно последствията за радиочестотния спектър от преминаването към цифрово радиоразпръскване (RSPG04-55 Rev.),

- като взе предвид протокола относно системата на общественото радио- и телевизионно разпръскване в държавите-членки, приложено към Амстердамския договор,

- като взе предвид член 45 от своя правилник,

- като взе предвид доклада на Комисията по промишленост, изследвания и енергетика и становищата на Комисията по вътрешен пазар и защита на потребителите и Комисията по културата и образованието (A6-0467/2006),

А. като има предвид, че през последните няколко години Европа бе свидетел на ускорени темпове на развитие на технологията, като медните мрежи бяха заменени с оптически мрежи, както и на увеличаващо се ползване на безжични съобщителни и мултимедийни платформи;

Б. като има предвид, че технологичното сближаване е от полза за потребителите, тъй като то предлага по- голям избор на инфраструктура и услуги;

В. като има предвид, че радиочестотният спектър е от ключово значение за предоставянето на широк диапазон услуги;

Г. като има предвид, че недостигът на радиочестотен спектър е бил пречка за въвеждането на нови услуги;

Д. като има предвид, че успехът на безжичната технология WiFi показа, че сега е възможно да се използват по-ефективно отпреди нелицензираните радиочестотни ленти;

Е. като има предвид, че използването на радиочестотния спектър е от решаващо значение за гарантиране на достъпа до радиочестотния спектър от страна на различните заинтересовани страни, които желаят да предоставят услуги, и затова то е ключов фактор за растежа, производителността и развитието на европейската промишленост в съответствие с Лисабонската стратегия;

Ж. като има предвид, че ефективното и благоразумно използване на радиочестотния спектър допринася за целите на политиките на ЕС в областта на културата съгласно член 151, параграф 4 от Договора за ЕО и че то следва да улесни културното и езиково разнообразие, както и плурализма на медиите;

З. като има предвид, че достъпът до радиочестотния спектър се нуждае от общи технически параметри;

И. като има предвид, че чрез цифровизацията и прехода от аналогово към цифрово радиоразпръскване ще бъдат освободени няколко стотици мегахерца от радиочестотния спектър, като по този начин ще се предостави възможност за преразпределяне на радиочестотния спектър и нови възможности за растеж на пазара;

Й. като има предвид, че правната рамка за електронните съобщения е необходимо условие за открит и конкурентноспособен пазар на електронните съобщения; като има предвид обаче, че не всички държави-членки са транспонирали правилно и своевременно нейните разпоредби;

К. като има предвид, че позицията на Комисията е, че цифровите електронни съобщения са от съществена важност за цялата икономика, Лисабонския процес и стратегията i2010, и че следователно реформата на системата за управление на радиочестотния спектър е от основно значение;

Л. като има предвид, че информационната и съобщителна технология предлага на европейската промишленост големи перспективи за растеж и развитие и може също да допринесе за социалното благополучие;

М. като има предвид, че достъпът до радиочестотния спектър може да улесни развитието на ръководени от технологията пазари;

Н. като има предвид, че Комисията в различни свои съобщения относно радиочестотния спектър, приети през 2005 г. и 2006 г., предложи по-гъвкав и ефикасен подход към управлението на радиочестотния спектър, включително възможността за търговия на радиочестотен спектър;

1. Счита, че е необходимо Европейският съюз да приеме устойчив подход към радиочестотния спектър, който ще насърчи конкуренцията и развитието на новаторски технологии, ще възпрепятства натрупването на права върху радиочестоти и образуването на монополи и ще бъде от полза за потребителите, както и че този подход следва да вземе предвид технологичните промени и нуждите на участниците в пазарите и на гражданите;

2. Подчертава, че значимостта на радиочестотния спектър е нараснала през последните години и че растежът на технологичния сектор разчита между другото и на ефективното ползване на радиочестотен спектър;

3. Отбелязва, че в Европейския съюз режимите за разпределение на радиочестотен спектър на заинтересованите страни се различават в отделните държави-членки, и че тази разлика може да породи допълнителни разходи и забавяне; следователно заема становището, че на ЕС ще бъдат необходими ефективни и подходящи насоки за механизми за съвместно вземане на решения, както и че освен това ще бъде необходим европейски регистър предвид завършването, разширяването и достъпа до базата данни EFIS;

4. Споделя мнението на Комисията, че част от дивидентите от радиочестотния спектър следва да бъдат предопределени за техническата хармонизация на европейско ниво;

5. Поощрява Комисията да вземе предвид действителното положение в областта на дивидентите от радио- честотния спектър при определяне на бъдещата насока на политиката в областта на радиочестотния спектър и да разгледа уместността на разрешаване на достъп на нелицензирани потребители до дивидентите от радиочестотния спектър;

6. Подчертава, че прилагането на новите условия за използването на радиочестотния спектър трябва да гарантира неограничен избор на технология, която може да бъде използвана, и на предоставяните услуги в дадена лента от радиочестотния спектър;

7. Приветства развитието на новите радиотехнологии, които се възползват по ефективен и гъвкав начин от радиочестотния спектър и които предоставят възможност за оперативна съвместимост и съвместно съществуване;

8. Отхвърля едностранния пазарен модел за управление на радиочестотния спектър и призовава Комисията да реформира системата за управление на радиочестотния спектър по начин, който улеснява съвместното съществуване на различни видове лицензионни модели, т.е. традиционно администриране, ползването без количествени ограничения и нови подходи, основани на пазара; подчертава, че целта трябва да бъде да се насърчи икономическата и техническа ефективност, както и ползата за обществото от този ценен ресурс;

9. Подчертава основните принципи във връзка с управлението на радиочестотния спектър за неутралност в областта на технологията, както и в областта на услугите, с цел да се поощри конкуренцията и новаторството в контекста на Лисабонската стратегия; посочва, че радиочестотният спектър следва да се управлява по начин, който е гъвкав и прозрачен и който улеснява културното и езиково разнообразие, свободата на изразяване, както и плурализма на медиите, и взема предвид техническите, социални, културни и политически нужди на всички държави-членки;

10. Подчертава значението на неутралността в областта на технологията за насърчаване на новаторството и оперативната съвместимост и призовава за по-гъвкава и прозрачна политика, която взема предвид обществения интерес;

11. Счита, че предвид развитието на технологията, е необходимо подходът към досегашното използване на радиочестоти да се приспособи, за да отговаря на изискванията на бързо променящото се информационно общество, както и за да гарантира предоставянето на висококачествени услуги и свързаната с тях защита на потребителите; счита, че управлението на радиочестотния спектър следва да се основава не само на ръководен от пазара подход, но е необходимо също да се отчетат по-широки социални, културни и политически съображения;

12. Приветства предложението на Комисията да приеме различни модели за управление на радиочестотния спектър, включително нелицензирания модел, който предлага допълнителна гъвкавост, като допуска свободен достъп в рамките на някои технически ограничения; счита, че развиването на подходящото съчетание от различни видове лицензионни модели ще бъде от значение за постигане на целите на политиките на ЕС;

13. Споделя мнението, че радиочестотният спектър е ресурс, който е от ключово значение за много дейности и който е важен да правилното функциониране на вътрешния пазар; подчертава, че използването на пазарни механизми следва да гарантира интересите на потребителите и да насърчава навлизането на новаторски продукти и услуги; изразява съгласие също във връзка с това, че социалните, културните и политически съображения трябва също да бъдат взети предвид съгласно член 151, параграф 4 от Договора за създаване на Европейската общност; счита освен това, че аудиовизуалната политика, насърчаването на културното и езиково разнообразие и плурализмът на медиите могат да оправдаят съществуването на изключения от принципа за неутралност на услугите;

14. Счита, че административният метод за разпределяне на правата върху радиочестотен спектър може да бъде допълнен чрез отварянето от държавите-членки на повече радиочестоти за нелицензирана и следователно евентуално съвместна употреба, както и чрез разрешаване на търговия с радиочестотен спектър, при условие че това отваряне не нарушава непрекъснатостта и качеството на услугите, свързани с обществената информация и безопасност; застъпва мнението, че самото явление и стандартните условия за търговия с честотен спектър следва да бъдат изяснени;

15. Подчертава важността на съобщенията за селските и по-слабо развитите райони, в които разпространението на мобилни комуникации с по-ниска честота, широколентови и нови безжични технологии биха могли да предоставят ефективни решения за постигане на всеобщо покритие на ЕС, състоящ се от 27 държави-членки, с оглед на устойчивото развитие на всички области; вярва, че пълното покритие на всички райони не трябва да бъде постигнато чрез прехвърляне на тежестта върху съответните райони;

16. Подчертава риска от недостиг на радиочестоти и от свързани със радиосмущенията проблеми, дължащи се на едновременното аналогово и цифрово излъчване в държавите-членки и граничещите с тях трети страни и изтъква също, че всички държави и региони в ЕС следва да се възползват от дивидентите от цифровата технология;

17. Отбелязва, че предвид недостига на ресурса, подходящи количества радиочестотен спектър следва да бъдат разпределени, с цел да се посрещнат нуждите на потребителите и услугите от обществен и общ интерес, включително в областта на радиоразпръсквателните услуги; изтъква също необходимостта от включване на клауза за преразпределяне на честоти, когато поетите ангажименти при тяхното разпределяне не са изпълнени;

18. Призовава държавите-членки да вземат решение относно приоритетното значение, които да бъде отдадено на защитата на обществения интерес и на радиочестотите от стратегическа важност като ключов принцип за развитие на политиките за управление на радиочестотния спектър;

19. Признава, че постигането на спектърна ефективност е общо задължение на държавите-членки, националните регулаторни органи и промишлеността; настоява, че е необходимо да се гарантира стабилност и непрекъснатост на медийните услуги, предоставени от радиоразпръсквателите, но подчертава важността на постигането на равни условия за новите участници и новите технологии; счита, че трябва да се гарантира възможност за иновации в интерес на потребителите, предприятията и заетостта като цяло; призовава Комисията да разясни конкретните рискове, свързани с конфликти на интереси и условията за прилагане на новите правила в новите държави-членки, и да предложи подходящи решения;

20. Признава факта, че обществеността е заинтересована от това, радиоразпръскването да бъде в състояние да продължи да изпълнява своите задачи, и заключава, че в бъдеще решенията относно степента, в която мощностите за излъчване се използват за радиоразпръскване, следва да продължават да бъдат вземани от държавите-членки и затова административните процедури следва да останат непроменени;

21. Отбелязва, че с оглед на запазване на високото им качество, услугите от обществен и общ интерес следва да се приспособят към променящата се технология;

22. Отбелязва, че достъпът до хармонизирани радиочестотни ленти е от основно значение за развиването на нови услуги и нови видове безжична технология, като се има предвид, че промишлеността търси общи условия за ползване, които да предоставят гъвкавост и ефективна употреба на радиочестотния спектър, с оглед на предотвратяване на строги ограничения върху растежа на информационните и съобщителни технологии, ако честотите, предназначени за посрещане на тези нови нужди, не бъдат разпределени;

23. Приветства предложението на Комисията за въвеждане на основаващ се на пазара подход към радиочестотния спектър и признава факта, че традиционният модел ще продължава да бъде актуален, по-специално в случаите , в които важни обществени интереси са изложени на риск;

24. Счита, че въвеждането на пазарен подход към радиочестотния спектър би било най-ефективно, ако се основава на консенсусно споразумение, подкрепено от регулационните органи, операторите и другите участници в този сектор; в това отношение привлича вниманието към работата на Европейската регулаторна група (ЕРГ) и Групата за политиката в областта на радиочестотния спектър (ГПОРС);

25. Отправя искане предложението на Европейската комисия относно управлението на радиочестотния спектър и търговията с радиочестотен спектър да бъдат разгледани внимателно и да бъде постигнато общо споразумение на политическо ниво за тяхното прилагане;

26. Отбелязва, че освобождаването на радиочестотен спектър повдига редица въпроси за съществуващите потребители и следователно призовава за ясна правна рамка, която да предвижда решения, основаващи се на конкуренцията и определяща, inter alia, условия за включване и оттегляне, поддръжката на правата на ползване на радиочестотен спектър, отговорностите по отношение на радиосмущенията и механизмите за разрешаване на спорни въпроси;

27. Предлага, с цел да се постигне техническа хармонизация, да бъдат развити общи минимални технически и регулаторни условия с оглед на гарантиране на съвместното съществуване на технологии и предотвратяването на радиосмущенията, като особено внимание бъде отделено на гарантиране на избягването на неблагоприятно влияние върху разпределените радиочестотни ленти и разрешаването на трансгранични проблеми;

28. Призовава за уравновесен и ефективен подход към управлението на радиочестотния спектър с цел да се използват максимално социалните, културни и икономически изгоди от неговата употреба, да се насърчи развитието на новаторски услуги, да се стимулира създаването на нови работни места и растеж в съответствие с Лисабонската стратегия и да се превърне европейската промишленост в световен лидер в областта на електронните съобщения;

29. Изразява убеденост, че в бъдеще ще бъдем свидетели на оферти, още по-усъвършенствани от вече съществуващите, в които са включени три видове услуги, а именно гласови телефонни услуги, достъп до интернет и телевизия; както и че в резултат на това в бъдеще границите между продуктите и услугите в областта на електронните съобщения ще бъдат още по-заличени;

30. Счита, че наред с основаващия се на пазара подход, следва да бъде отделено внимание и на гарантиране на достъп за всички до пазара на радиочестотния спектър; отбелязва, че с цел да се обезпечи такъв достъп информацията, знанията и технологичната инфраструктура следва да се осигуряват по пътя на образованието или алтернативи възможности за обучение;

31. Отбелязва, че има големи разлики между режимите в отделните държави-членки за разпределяне и използване на радиочестотния спектър и че тези разлики представляват сериозни пречки за постигане на добре функциониращ единен пазар;

32. Призовава държавите-членки да подкрепят подобрените мерки за сътрудничество между органите за управление на радиочестотния спектър, да разгледат областите, в които разпределението на общ радиочестотен спектър ще позволи появата на нови технологии и услуги, да ускорят обмена на информация и да отстранят прекалено тесните регулаторни ограничения;

33. Подчертава необходимостта да се предвиди достатъчно дълго време за осъществяване на прехода и следователно призовава за постепенен подход в тази област; заема становището, че въздействието върху по- малките мрежи — особено местните безжични мрежи, — за които понастоящем не се прилагат изисквания за лицензиране, трябва да бъдат взето предвид, както и че следва да се насърчава всеобщият достъп до широколентова технология, особено в селските райони;

34. Подчертава потенциалната стойност на радиочестотния спектър, предоставен при цифровизацията (цифров дивидент), който ще увеличи широко разпространеното наличие на достъпна мобилна/безжична технология, включително в селските райони;

35. Призовава установяването на ясни определения на правата и задълженията за насърчаването на правна сигурност; подчертава значението на разделението между доставчици на услуги и доставчици на електронни съобщителни услуги, както и значението на избягване на създаването на монополи;

36. Възлага на своя председател да предаде настоящата резолюция на Съвета и на Комисията.

[1] ОВ L 108, 24.4.2002 г., стр. 1.

[2] ОВ L 108, 24.4.2002 г., стр. 33.

[3] ОВ L 108, 24.4.2002 г., стр. 51.

[4] ОВ L 108, 24.4.2002 г., стр. 21.

[5] ОВ L 108, 24.4.2002 г., стр. 7.

[6] ОВ С 291 Е, 30.11.2006 г., стр. 133.

[7] ОВ L 344, 27.12.2005 г., стр. 38.

[8] ОВ L 93, 12.4.2005 г., стр. 42.

[9] ОВ L 78, 25.3.2003, стр. 12.

[10] ОВ C 280 E, 18.11.2006 г., стр. 115.

--------------------------------------------------